Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: A rendőrségről szóló 1994. évi XXXIV. törvény (a továbbiakban: Rtv.) 76. § (6) bekezdése előírja, hogy a rendőrség
Paragraph Index: 1026

1998. augusztus 18-án kelt beadványára — melyben élő és holt személyek életrajzi adatainak publikálhatóságáról kéri állásfoglalásomat — az alábbiakban válaszolok: A levelében felsorolt esetek mindegyikére alkalmazható egyszerű és általános érvényű szabály nincs. Van ugyanakkor néhány olyan általános érvényű elv, és vannak olyan szempontok, melyek figyelembevételével és mérlegelésével az adatkezelő dönthet a szóban forgó életrajzi adatok publikálhatóságáról, illetőleg megítélheti a publikálás jogszerűségét. A döntés egyes részletkérdésekben és a határesetek megítélésében nem könnyű feladat; remélem azonban, hogy az alább röviden ismertetett elvek és szempontok kellő eligazítást nyújtanak Önnek. A meghatározott vagy azonosítható személyek életrajzi adatai a személyes adatok körébe tartoznak, ezen belül — például a politikai pártállásra, vallásos vagy más meggyőződésre, avagy az egészségi állapotra, betegségekre vonatkozó adatok esetében — az úgynevezett különleges adatok körébe tartozhatnak. A személyes adatok kezelésének, így publikálásának is alapvető szabálya, hogy az csak az érintett személy hozzájárulásával vagy pedig törvényi felhatalmazással történhet. (Különleges adatok esetén a hozzájárulás csak írásban történhet.) Tekintettel arra, hogy az Ön kérdéseiben említett életrajzi adatok publikálásához feltehetően nincs törvényi felhatalmazás, annak alapvetően az érintett hozzájárulásán kell alapulnia. E főszabály alól kivételt képeznek a közfeladatot ellátó személyek (például politikusok, köztisztviselők, állami oktatási intézmények tanárai) az e tevékenységükkel összefüggő adatok tekintetében, valamint a közszereplők (például „híres emberek”, tudósok, művészek, aktivisták), akiknek annál szűkebbek magánéletük határai, minél nagyobb a közéleti jelentőségük, ismertségük. E kivételeket az adatvédelmi törvény, illetve az Alkotmánybíróság határozatai tartalmazzák. Közfeladatot ellátó személyek esetében tehát a közfeladatukkal 1999/79/II. szám összefüggő személyes adataik — például beosztásuk, előmenetelük, a megbízatásuk betöltéséhez szükséges szakképzettségi feltételeknek való megfelelésük — eleve nyilvános adatként kezelendők, közszereplők esetében pedig a szűkebb értelemben vett magánéletükre vonatkozó egyes adatok is nyilvánosságra hozhatók. A publikálhatóság azonban természetesen a közszereplők esetében sem korlátlan, arányban kell lennie az érintett ismertségével, közéleti jelentőségével, s alkalmazkodnia kell a közízlés határaihoz, a nyilvánosság társadalmi hagyományaihoz. (E határok szélsőséges tágításának lehettünk tanúi az Egyesült Államok elnöke ellen indított vizsgálat anyagának nyilvánosságra hozatala során.) További kivételt jelent, ha a szóban forgó életrajzi adatokat már — jogszerűen — nyilvánosságra hozták, publikálták. A jogszerűség megítélésénél irányadó lehet például az érintett saját közlése, az általa adott interjú, valamint minden olyan körülmény vagy hivatkozás, amely valószínűsíti az érintett hozzájárulását adatai nyilvánosságra hozatalához. E kritériumok ellenőrzése a szerkesztő jogi és etikai felelőssége körébe tartozik. A fentebb leírtak elsősorban élő személyek esetében értelmezhetők. A magyar szabályozás ugyanis a személyes adatok védelmét nem hagyományos védelmi jogként, hanem aktív jogként, az információs önrendelkezés jogaként értelmezi. Önrendelkezése csak élő személynek lehet, így a szorosan vett adatvédelmi jog is csak élő személyekre vonatkoztatható. Az elhalálozással ugyanakkor a személyiség és a „személyesség” nem szűnik meg azonnal, s védelmét egyfajta — a Polgári Törvénykönyv által elismert — kegyeleti jog veszi át, amely az idő múlásával fokozatosan elenyészik. E kegyeleti joggal összhangban állapít meg a levéltári törvény olyan szabályt, amely szerint elhunyt adatalany esetében az általános kutatási időhatárok lejárta előtt a kutatási hozzájárulást az örökös vagy a hozzátartozó adhatja meg. (A levéltári törvény szabályai szerint a közlevéltárakban a személyes adatot tartalmazó levéltári anyag az érintett halálozási évét követő harminc év után válik bárki számára kutathatóvá. A védelmi idő, ha a halálozás éve nem ismert, az érintett születésétől számított kilencven év, ha pedig a születés és a halálozás időpontja sem ismert, a levéltári anyag keletkezésétől számított hatvan év.) Emellett azt is figyelembe kell venni, hogy az elhunyt személy életrajzi adatai nemcsak magára az elhunytra, hanem azonosítható hozzátartozóira, családjára, túlélő rokonaira, leszármazottaira is vonatkoznak, illetve az adatokból e személyeket érintően is levonhatók következtetések. Ami a családfák összeállítását illeti, ha csak belső, családi használatra készülnek, készítőjük általában nem szembesül jogi korlátokkal. Egy családfa azonban igen kiterjedt is lehet, s a benne szereplők számának növekedésével egyre kevésbé lehet vélelmezni az érintettek automatikus hozzájárulását adataik kezeléséhez. Meg kell említeni, hogy elvileg a belső használatra készülő (csak a család tagjai számára megismerhetővé tett) családfák esetében sem mentesül a családfa öszszeállítója a polgári és büntetőjogi felelősség alól, például ha egy elvált feleség kifogásolja, hogy hozzájárulása nélkül közölt adatai révén a nyomára bukkant volt férje, aki feldúlja életét, zaklatja gyermekeit. Amennyiben a családfát publikálásra szánják, mindenképpen ajánlatos az érintettek hozzájárulását beszerezni, ezen túlmenően pedig — élő személyek esetében — célszerű olyan adatokat közölni, amelyek elsősorban a család történetének követhetőségét szolgálják, s csak közvetetten alkalmasak a család egyes élő tagjainak azonosítására, fellelésére. (Hozzájárulás híján például nem javasolható a lakcím, a munkahely, a foglalkozás és más, közvetlen azonosításra alkalmas adat publikálása.) Végül meg kell említenem a tudományos kutatás egyes privilégiumait a személyes adatok kutatása és publikálása terén. Magyarországon — a tudományos kutatás szabadságának Alkotmányban biztosított jogából következően — a tudományos kutató az általános védelmi idő lejárta előtt is hozzáférhet a személyes adatokat tartalmazó levéltári dokumentumokhoz, s így felhasználhatja azokat családtörténeti kutatások céljára. Az így megszerzett adatokat azonban nem publikálhatja korlátlanul; a nyilvánosságra hozatal feltétele, hogy az érintett abba beleegyezzen, vagy pedig a közlés elengedhetetlenül szükséges legyen a történelmi eseményekről folyatott kutatások eredményeinek bemutatásához. Budapest, 1998. szeptember 29. Üdvözlettel: Dr. Majtényi László (598/K/1998) * * * [Állásfoglalás: az iskola önkéntes adatszolgáltatás esetén sem jogosult meghatározatlan jövőbeni célra tanulói szociális helyzetére vonatkozó adatokat részletezni] [...] Dunaalmás Tisztelt Uram! A gyermeke iskolájában folytatott kérdőíves adatgyűjtéssel kapcsolatban a vizsgálatot befejeztük. Az alábbi észrevételek mellett tett ajánlásunkat az iskola igazgatónője elfogadta, és intézkedett a már kitöltött — névvel és címmel ellátott — kérdőívek megsemmisítéséről. A jövőben a konkrét pályázatok kiírásakor közvetlenül az érintettektől kérik az elbíráláshoz szükséges adatokat, melyeket csak a kiértékelésnél használnak fel a döntésre jogosultak, azt követően pedig megsemmisítik azokat. Az üggyel kapcsolatban a következő észrevételeket és ezeknek megfelelő ajánlást tettem: A személyes adatok védelméről és a közérdekű adatok

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes